Strandgangers gewaarsku teen haai-aktiwiteitArgieffoto (Foto: derwerbepool, Pixabay) Die Nasionale Seereddingsinstituut (NSRI) en die owerhede het die publiek aan die kuslyn van die Suid-Kaap gemaan om versigtig te wees ná verhoogde haai-aktiwiteit in die gebied tussen Natures Valley en Mosselbaai. Strande in Plettenbergbaai is Maandag gesluit deur Bitou-munisipaliteit weens haai-aktiwiteit naby aan die kuslyn. Die publiek word gemaan om ag te slaan op waarskuwings en slegs strande te besoek waar en wanneer lewensredders aan diens is; die lewensredders se veiligheidsinstruksies te gehoorsaam, en slegs tussen die rooi en geel vlae, wat deur lewensredders opgerig word, te swem. Verlaat ook dadelik die water indien die opdrag gegee word. Die NSRI het in ŉ verklaring gesê die organisasie en paramedici is gereed om enige voorvalle te hanteer en die NSRI-paramedici het mediese toerusting om haaibyte te hanteer om so vinnig as moontlik te reageer. Die NSRI moedig vakansiegangers en inwoners aan om ook die noodnommer 112 te programmeer op hul selfone. Hou ook die NSRI-webwerf searescue.org.za en plaaslike NSRI-noodnommers byderhand. Grafika: NSRI